《重寻欧阳书室简信道同游》
元代·廖大圭

佳游念兹山，何心计脩阻。一来感奇逢，再至欣夙睹。

萧萧读书岩，高风凛终古。杂木荒女萝，遗踪记环堵。

当时想禽鱼，英姿识龙虎。而我后千龄，披榛悼前武。

磴道方涉云，松林忽闻雨。悠悠遂忘归，远意入平楚。

既寻石上室，复息林下宇。长飔凉衣巾，薄暮多笑语。

乡来同苦辛，殷勤问游侣。

作者简介：大圭，字恒白，姓廖氏，泉州晋江人。得法于妙恩，博极群书。尝曰：不读东鲁论，不知西来意。为文简严古雅，诗尤有风致。自号「梦观道人」，著《梦观集》及《紫云开士传》，晋江有金钗山，其《募修石塔疏》云：「山势抱金钗，耸一柱擎天之雄观；地灵侔玉几，睹六龙回日之高标。」一时传诵。同时有守仁，字一初，富阳人。亦号梦观，有《梦观集》六卷。洪武间，徵授右善世，诗见《列朝诗集》中，而曹能始《石仓诗选》合为一人，误也。